જે ગામમાં હું આવી છું તે આપણા ગુજરાત બાજુ તો ખૂબ જ અજાણ્યું છે. આ ગામનું નામ છે ડેલહાઉસી. દિલ્હીથી પઠાણકોટ સુધી ટ્રેનમાં આવ્યા પછી મોટર માર્ગે ડેલહાઉસી પહોંચાય છે. ગામ ખૂબ જ સ્વચ્છ અને સફાઈભર્યું છે. ડેલહાઉસી દરિયાઈ સપાટીથી લગભગ 7000 ફીટ ઊંચું છે. અત્યારે અહીં ફૂલની ઋતુ છે. સફેદ પાંદડીની વચમાં સોનેરી-પીળા રંગના ચાંદાથી શોભતાં ડેઈઝીનાં પુષ્પોએ સ્વેચ્છાપૂર્વક ઊગી નીકળીને હિમાલયના આખા ખોળાને જાણે ફૂલથી ભરી દીધો છે.